钦定古今图书集成/理学汇编/文学典/第017卷 > 崔篆
## 钦定古今图书集成/理学汇编/文学典/第017卷 > 崔篆

按《后汉书崔骃传》：“崔骃，字亭伯，涿郡安平人也。高祖
父朝，昭帝时为幽州从事，谏刺史无与燕剌王通。及
剌王败，擢为侍御史。生子舒，历四郡太守，所在有能
名。舒小子篆，王莽时为郡文学，以明经征诣公车，太
保甄丰举为步兵校尉，篆辞曰：‘吾闻伐国不问仁人，
战陈不访儒士，此举奚为至哉’？遂投劾归。莽嫌诸不”
附己者多以法中伤之。时篆兄发以佞巧幸于莽，位
至大司空。母师氏能通经学百家之言，莽宠以殊礼，
赐号义成夫人，金印紫绶，文轩丹毂，显于新世。后以
篆为建新大尹。篆不得已，乃叹曰：“吾生无妄之世，值
浇、羿之君，上有老母，下有兄弟，安得独洁己而危所
生哉？”乃遂单车到官，称疾不视事，三年不行县。门下
掾倪敞谏，篆乃强起班春。所至之县，狱犴填满。篆垂
涕曰：“嗟乎！刑罚不中，乃陷人以阱，此皆何罪，而至于
是！”遂平理，所出二千馀人。掾吏叩头谏曰：“朝廷初政，
州牧峻刻，宥过申枉，诚仁者之心；然独为君子，将有
悔乎？”篆曰：“邾文公不以一人易其身，君子谓之知命。
如杀一大尹，赎二千人，盖所愿也。”遂称疾去。建武初，
朝廷多荐言之者，幽州刺史又举篆贤良。篆自以宗
门受莽伪宠，惭愧汉朝，遂辞归不仕。客居荥阳，闭门
潜思，著《周易林》六十四篇，用决吉凶，多占验。临终作
赋以自悼，名慰志。其辞曰：嘉昔人之遘辰兮，美伊傅
之遻时。应规矩之淑质兮，过班倕而裁之。协准矱之
贞度兮，同断金之元策。何天衢于盛世兮，超千载而
垂绩。岂修德之极致兮，将天祚之攸适。愍余生之不
造兮，丁汉氏之中微。氛霓郁以横厉兮，羲和忽以潜
晖。六柄制于家门兮，王纲漼以陵迟。黎共奋以跋扈
兮，羿浞狂以恣雎。睹嫚臧而乘衅兮，窃神器之万机。
思辅弼以媮存兮，亦号咷以酬咨。嗟三事之我。兮，
乃迫余以天威。岂无熊僚之微介兮？悼我生之歼夷？
庶明哲之末风兮，惧《大雅》之所讥。遂翕翼以委命兮，
受符守乎艮维。恨遭闭而不隐兮，违石门之高踪。扬
蛾眉于复关兮，犯孔戒之冶容。懿氓蚩之悟悔兮，慕
白驹之所从。乃称疾而屡复兮，历三祀而见许。悠轻
举以远遁兮，托峻峗以幽处。竫潜思于至赜兮，骋《六
经》之奥府。皇再命而绍恤兮，乃云眷乎建武。运欃枪
以电扫兮，清六合之土宇。圣德滂以横被兮，黎庶恺
以鼓舞。辟四门以博延兮，彼幽牧之我举。分画定而
计决兮，岂云贲乎鄙耇。遂悬车以絷马兮，绝时俗之
进取。叹暮春之成服兮，阖衡门以扫轨。聊优游以永
日兮，守性命以尽齿。贵启体之归“全兮，庶不沗乎先
子。”